朱拉隆功大學者，暹邏之大學也。地處曼谷要塞，阡陌通達：北有長車晝夜飛馳於橋樑之上，謂之天軌；南有廊廳深入地內數十餘丈，名曰地鐵。佔地三千餘畝，以德才皆備爲訓。其名取自暹邏國王拉瑪五世。今師生凡三萬七千，於暹邏諸學之中，開學最古，桃李廣茂。校肇始於民國六年，時逢南洋千年未有之變局，西洋諸國狼窺虎視。暹邏朝廷憂危積心，日勤不怠。遂建此校，以圖自強。立校以降，此校生徒皆以延綿皇祚、報效朝廷為己任。肇始之時，設醫學、吏制、工程、文學四系，後擴為綜合大學，計有學院二十有二，兼蓋諸域。而諸學之中，尤以南洋研究最為稱道。